S. Janiš, poslanec: (2009-10-28):
Na prvý pohľad sa zdá v podstate, že o nič nejde. Avšak tá situácia, ctené panie kolegyne a páni kolegovia, je oveľa vážnejšia, ako si možno uvedomujete alebo si zakrývate oči, že sa nič nedeje. Deje sa strašne veľa. Rozprávame o tendri, ktorý má tri a pol roka, a o tomto tendri sa bude rozprávať ešte strašne dlho. A príde čas, keď tento tender a vôbec celý spôsob jeho objasňovania a postoje predsedu vlády, ministra financií, Úradu pre verejné obstarávanie, keď budú dané ako memento, aj tejto Národnej rade budú dané ako memento, ako sa nemáme správať k verejným financiám a voči občanom. Príde ten čas. Dnes nie. Dnes ste hluchí a slepí. Dnes nechcete nič vidieť. Ale príde ten čas, keď to všetko bude vidieť a aj verejná mienka postupne zistí, kam ste doviedli túto krajinu a kam sme sa zaradili my, Národná rada Slovenskej republiky, a poviem otvorene, vy, poslanci koalície. O tomto dnes rokujeme a budeme rokovať ešte mnohokrát, aby sme otvárali oči, čo sa deje v republike. Možnože sa vám zdá, že nič nové nemôžeme objaviť v nástenkovom tendri. Všetko bolo napísané, všetko bolo povedané, tak čo chcete ešte, opozícia? Pýta sa hlavne SMER, ktorý je v tom namočený až po uši. SNS už ani tak moc nie. Nie je to pravda, že nie je čo povedať o tejto kauze, veľkej. Nebudeme hovoriť, či to viselo na, neviselo, či tam bol bzučiak, alebo nebol, či to bolo verejné, alebo nebolo verejné. Nepodstatné. Dnes toto už nie je podstatné. Dnes je podstatné, či sa z tohto poučíme a či vyvodíme závery, alebo to necháme plávať a budeme pokračovať v tom ďalej; 3,6 mld. pustíme ďalej, tak potom bude 10, 15, 20, 50 mld., 100 mld. len tak fuč! O tomto dnes rozhodujeme, ako sa budú používať eurofondy, tých 400 mld. Dnes máme na papieri nové a nové je to, že 11,6 mld. eur nám Európska únia nepreplatí, teda slovenský občan, slovenská rodina, nezamestnaní, mamičky na materských, školstvo, zdravotníctvo prišlo o 360 mil. Sk. Toto je pravda a toto je na papieri. Toto je definitívne rozhodnutie na základe nástenkového tendra. Všetci sme to vedeli, aj vy ste to vedeli, aj my sme to vedeli, predseda vlády pýtal dôkazy, tak ich má. Z Európskej únie čierne na bielom: Nepreplatíme vám ani cent! Ani cent! A ako víťazstvo sa tu predkladá aj zo strany ministra, aj zo strany vás, že ministerstvo môže vypísať nový tender na technickú pomoc, a ak bude v poriadku, tak vám to preplatíme. Teda víťazstvo, tzv. víťazstvo je to, že nám bola daná z Bruselu druhá šanca, že nám Brusel dovolil reparát. Toto vy považujete za víťazstvo? Toto je víťazstvo, že nám dali druhú šancu, že môžete si to zopakovať?! O tých 360 mil. sme prišli, tie nám nikto neuhradí a môžete to tu vysvetľovať krížom-krážom, ako chcete. Fakt je ten, že v tomto Operačnom programe 360 mil. Sk sa vyplatilo, odišli z daňových peňazí Slovenska a Únia ich nepreplatí. To, čo mňa vytáča doslovne v tomto tendri a v celom tom, v celej tejto kauze, je správanie sa a konanie, resp. nekonanie predsedu vlády, ministra financií a Úradu pre verejné obstarávanie. Traja vinníci. Ak si zoberieme postoj predsedu vlády a predsedu SMER-u k danej kauze, tak jeho postoj obral školy, nemocnice a dôchodcov o veľké, o ťažké milióny korún. A ak by bol zakročil hneď, ako ministerstvo financií vykonalo kontrolu, ministerstvo financií, medzi nami, tiež patrí SMER-u, a ak by bol vtedy zakročil, tak mohol zabrániť vyplácaniu, preplácaniu faktúr a mohol celý proces zastaviť. Nemuselo to byť vôbec 360 mil. Sk, možno milióny, ale rozhodne by to bolo menej. Pán minister financií tu včera obhajoval míňanie peňazí vládou. Bol tu rozpočet 2009 v druhom a treťom čítaní. Obhajoval deficit, obhajoval zadlžovanie, všetko hádzal na krízu. Ale keď jeho ministerstvo financií, jeho kontrolný orgán zistí plytvanie a netransparentnosť pri čerpaní eurofondov, tak strčí hlavu do piesku a nechá to tak. A nechá to tak. A včera tu nariekal nad rozpočtom, aká je tá kríza zlá. Aleže on svojou nečinnosťou obral Slovensko o 360 mil. Sk, o tom mlčí. V tomto prípade iba. Postoj ministra financií ako nominanta SMER-u je úplne v línii strany SMER a predsedu vlády. Ešte 21. apríla predseda vlády a predseda SMER-u urobil mohutnú mimoriadnu tlačovú konferenciu, kde si prizval celú suitu SMER-u, všetkých podpredsedov, Roberta Kaliňáka, Marka Maďariča a Pavla Pašku, a zacitujem z nej: „Úrad verejného obstarávania vo svojom stanovisku k tendru nekonštatoval nič nad rámec bežných pochybení, ktoré sa vyskytujú pri každom verejnom obstarávaní. Boli tam nesprávne aplikačné postupy.“ A, samozrejme, nevynechal ani nás, opozíciu. Nás označil za protištátnu, protislovenskú, naša politika je protiľudová, cieľom je jediná vec – poškodiť Slovenskej republike za každú cenu. Toto bol predseda vlády 21. apríla na mimoriadnej tlačovej konferencii SMER-u. Ani nie predsedu vlády, lebo tam bola celá suita SMER-u, nikto zo SNS a nikto z HZDS. Dámy a páni, ale už 23. apríla, ani 48 hodín neuplynulo, zvoláva tento predseda vlády mimoriadnu vládu a na tejto mimoriadnej vláde oznamuje ministrovi, vtedy neprítomnému, že mu vláda uložila zrušiť zmluvu z nástenkového tendra. Toto sa udialo ani nie 48 hodín po mohutnej tlačovke predsedu vlády a predsedu SMER-u. Zacitujem aj z tejto tlačovky: „Uložili sme ministrovi výstavby povinnosť urobiť všetky nevyhnutné kroky na zrušenie zmluvy. Pokiaľ tak neurobí bez akýchkoľvek finančných následkov“, opakujem, „finančných následkov a nezabezpečí nový tender v normách Európskej únie, dôveru vlády stratí“ a premiér podá návrh na jeho odvolanie. Citujem: „Očakávam od ministra, že si uvedomí význam týchto zmlúv a urobí všetko, aby ich zrušil.“ Toľko predseda vlády ani nie 48 hodín po tom, čo prikryl chrbát Štefanovovi a prikryl chrbát Janušekovi. Postavil sa za nich s celou suitou SMER-u. Minister, nový minister zmluvu zrušil, ale, samozrejme, že nie bez finančných následkov, a do dnešného dňa nezabezpečil ani nový tender na Technickú pomoc v normách Európskej únie. A čo urobí predseda vlády? Minister zrušil zmluvu, financie sú fuč, 360 mil. v komíne, nový tender nie je a predseda vlády požiada o ďalšiu kontrolu, ďalšiu kontrolu NKÚ. Jednu síce na stole má, ale vypýta si ďalšiu. A prečo? Ja sa pýtam, nestačí predsedovi vlády jedna kontrola, ktorá skonštatovala porušenie zákona tak pri verejnom obstarávaní, ako aj pri nakladaní s financiami v rámci tých 360 mil. Sk? Tých 500 účastníkov bolo vyfakturovaných ako 500 účastníkov cakom-praxom od topánok až po hlavu, od obeda až nocľahu a všetkého. Nie 430, ktorí tam fyzicky boli, päťsto. Úplne v poriadku. Aj tie nešpecifikované právne služby, stačí sa pozrieť na stránku NKÚ, vydáva takýto spravodaj, všetko je verejne dostupné, nájdete. Zabezpečenie právnych služieb vo vzťahu k riadeniu realizácie pomoci zo štrukturálnych fondov za poskytnuté právne služby bolo zistené, že niektoré fakturované právne služby neboli preukázateľne doložené a tak ďalej atď., „kontrolovaný subjekt nepredložil dokumentáciu k uhradeným a k zúčtovaným položkám za právne služby, nepostupoval v súlade s ustanovení § xy zákona o účtovníctve. Čistokrvné porušenie zákona. A predseda vlády povie, že choďte tam, NKÚ, ešte raz. A čo mu majú zistiť ešte raz? Čo mu majú zistiť ešte raz? Nestačí mu? Teda predseda vlády veľmi dobre vie, prečo ich tam posiela. Preto, lebo veľmi dobre vie, že problémom tých faktúr a tých úhrad je napríklad aj toto: centrálny koordinačný úrad, logo za milión deväťsto, reklamná kreativita 488 hodín, Regionálny operačný program 658 hodín reklamnej kreativity – všetko v sume koľko? Osem a pol milióna korún? Predseda vlády tam pošle kontrolu, lebo však toto kole oči, a, NKÚ, zistite mi, ako to je? Pritom veľmi dobre vie predseda vlády, že NKÚ môže odkontrolovať len to, či faktúry za tieto logá sú v súlade so zmluvou medzi Zamediou a ministerstvom regionálneho rozvoja. Že NKÚ nemôže odkontrolovať, či konzorcium, ktoré urobilo toto za 1,9, 2,5 mil. Sk a tak ďalej, či postúpilo tým firmám tieto peniaze a akú maržu si tu nechalo. Či má Zamedia maržu 100, 200, 300, 500 alebo 1 000 %? NKÚ nezistí, že či za 30-sekundový šot v televízii zaplatilo Zamedia 170-tisíc, ako je v zmluve, alebo, ja neviem, 27-tisíc Žilinskej televízii, ktorá bežne účtuje 27-tisíc. Toto mu NKÚ nezistí. A predseda vlády to veľmi dobre vie, že to nemôže zistiť preto, lebo NKÚ sa nedostane do súkromných firiem. Lebo to už nie je vzťah medzi ministerstvom a tými, čo tieto logá robili, to je vzťah medzi Zamediou a tými, čo tieto logá a tieto služby pre Zamediu robili. Tam sa NKÚ, dámy a páni, nedostane, vy to dobre viete. Predseda vlády toto veľmi dobre vie, a preto celú vec zahmlieva a preto ich tam posiela akože na kontrolu. Veľmi diplomaticky a jemne poviem, že predseda vlády si z nás všetkých poslancov robí „srandu“. Ak mu to zjete vy, vládni poslanci, je to váš problém, ale my mu to nezjeme. Z nás si pán predseda vlády „srandu“ robiť nebude! Záver, zatiaľ k predsedovi vlády, ak by bol konal, tak by Slovensko neprišlo a slovenský občan o 360 mil. Sk, mohol by vyplatiť 13. rodinné prídavky, 13. rodičovský príspevok, mohol by zvýšiť, predĺžiť vyplácanie dávky v nezamestnanosti a tak ďalej. Takéto plytvanie ešte v čase krízy a ešte od vlády, ktorá má plné ústa sociálnosti a solidárnosti, je voči ľuďom, najmä tým, ktorí prišli o prácu a majú problémy s vlastným živobytím, veľmi surové. Veľmi surové. A akú úlohu v tomto celom tendri a v tejto celej kauze zohráva Úrad pre verejné obstarávanie? Katastrofálnu! Úrad pre verejné obstarávanie je podľa zákona o verejnom obstarávaní, zacitujem: „Pôsobnosť úradu: vykonáva štátnu správu v oblasti verejného obstarávania, vykonáva dohľad nad verejným obstarávaním,“ a tak ďalej, „ukladá pokuty, správne delikty, všetko zverejňuje metodicky, organizuje školy“ a tak ďalej. Toto všetko je Úrad pre verejné obstarávanie podľa zákona. Teda úrad je zo zákona nezávislý a mal by byť profesionálny orgán, ktorého úlohou je bdieť nad verejným obstarávaním, kde sa jedná o miliardy a miliardy korún občanov Slovenska vrátane o miliardy korún občanov Európskej únie, aj občanov Nemecka, Talianska, Francúzska a tak ďalej. A ako sa Úrad pre verejné obstarávanie postavil k tomuto tendru? Tak, že predseda vlády na tlačovke mohol povedať, že ÚVO „vo svojom stanovisku neskonštatoval nič nad rámec bežných pochybení, ktoré sa vyskytujú pri každom verejnom obstarávaní. Boli tam nesprávne aplikačné postupy.“ To som citoval predsedu vlády. Tak sa pozrime bližšie na prácu Úradu pre verejné obstarávanie pri tomto 3,6-miliardovom tendri. Prvá kontrola, bola tu spomínaná, sa udiala, udiala už 3. júla s výsledkom, všetko je O. K. Úrad nezistil konanie v rozpore so zákonom. Tento list z Úradu pre verejné obstarávanie je datovaný 3. júla 2008, obletel Slovensko niekoľkokrát. Nikto dodnes nezisťoval a nepovedal, že žiadna kontrola neprebehla. Podľa mňa nikto z Úradu pre verejné obstarávanie na tom ministerstve nebol, keď dokázal napísať takýto papier. Podľa mňa tam nikto nebol. Ale papier je na svete a dnes hovoríte, že je to všetko okej, lebo úrad 3. júla 2008 povedal, že je všetko v poriadku. Keď kauza prepukla, tak 25. novembra začína ďalšia kontrola. Ukončená bola pravdepodobne okolo 20. apríla. Hovorím preto pravdepodobne, že protokol ani záznam z kontroly nenájdete. Jednoducho je tajný. To, čo nájdete na stránke NKÚ, správy z kontrol, spravodajcovia, nájdete si to na webe, na stránke ÚVO nenájdete. Tohto transparentného ÚVO nenájdete. Ten, ktorý má jednať verejným obstarávaním. Dokonca NKÚ v správe, ktorá je verejná na webe, píše, že ÚVO im neposkytlo súčinnosť pri kontrole. Dámy a páni, to, čo si ÚVO dovoľuje, to je už špica! Si predstavte, že Najvyšší kontrolný úrad, ktorý tam tiež bol na kontrole, požiada Úrad pre verejné obstarávanie, ktorý je zo zákona, zo zákona povinný a zo zákona je ten, ktorý má bdieť a dávať odborné a metodické usmernenia, tak ho Najvyšší kontrolný úrad požiada, aj ústne, aj písomne, a zacitujem: „Úrad pre verejné obstarávanie“, bla-bla-bla, no nič im nedal. „Keďže ÚVO po opakovaní žiadostí na osobných stretnutiach aj písomnou formou neodpovedalo konkrétne na naše otázky, pristúpil NKÚ k ukončeniu kontroly aj bez stanoviska Úradu pre verejné obstarávanie.“ Toto je postoj Úradu pre verejné obstarávanie. Jednoducho sa na to vykašľal. Zatĺka a zahmlieva. A tak sa tu natískajú otázky na Úrad verejného obstarávania, na celý, ale hlavne na predsedu úradu. „Ministerstvo použilo metódu podprahovú podľa § 99 a podľa medializovaných informácií samotným predsedom úradu ministerstvo nepredložilo všetky podklady, na základe ktorých pristúpilo k tejto metóde obstarávania.“ Kto sa v tom trošku vyzná, tak nemusím hovoriť, že výpočet predpokladanej ceny zákazky, stanovenie predpokladanej hodnoty služieb prioritných a neprioritných služieb musí predchádzať samotnému rozhodnutiu o metóde, ktorú použije vo verejnom obstarávaní. Bez tohto úrad nemohol použiť túto metódu verejného obstarávania podprahovo, pokiaľ to nedoložil. Prioritnými, neprioritnými a predpokladanou cenou, hodnotou tendra zákazky. Že to nebolo v dokumentácii, dokazuje aj to, že ÚVO si v decembri 2008, teda rok a pol po tendri, pýtalo od ministerstva výpočet predpokladanej hodnoty podľa zákona o verejnom obstarávaní. To ÚVO, ktoré v júli 2008 povedalo, že je všetko v poriadku, si v decembri 2008, po pol roku, pýta doklady od ministerstva na základe zákona o verejnom obstarávaní. Tak sa pýtam – Úrad verejného obstarávania v júli vykonal kontrolu na ministerstve alebo nevykonal? Podľa môjho názoru nevykonal, napísal papier niekde v kancelárii, šmyk, všetko je v poriadku. Toto je Úrad pre verejné obstarávanie. Po ďalšie. Ak v súťažných podkladoch bolo uvedené, že ceny musia zahŕňať všetky náklady súvisiace s realizáciou zákazky a v zmluve sa ministerstvo dohodne s uchádzačom, že, citujem, „zmluvné strany sa dohodli“, a to je zo zmluvy, ktorá je verejná, „zmluvné strany sa dohodli a súhlasia, že celková suma odmeny nezahŕňa náklady a hotové výdavky vynaložené zo strany konzorcia a pri plnení jeho záväzku zo zmluvy“. A toto je čo? Podľa Úradu pre verejné obstarávanie bežné pochybenie, ako to interpretoval predseda vlády? Toto je bežné pochybenie, ak zmluva dovoľuje navyšovať ceny za služby, ktoré v súťažných podmienkach boli stanovené, že tá cena je konečná? A úrad skonštatuje malé pochybenie. No pekne ďakujem! To povedzte všetkým nezamestnaným, že „takučké“ malé pochybenie, viete, 10, 20, 30 miliónikov, maličké pochybenie. To povedzte zdravotníkom, zdravotným sestrám, to povedzte matkám na materských dovolenkách a to povedzte tým, čo poberajú rodinné prídavky, alebo tým, ktorí sú teraz nezamestnaní! Maličké pochybenie, mohli utiecť, 10, 20 miliónov, no a čo? Maličké pochybenie. Podľa úvahy a podľa predsedu vlády. A tak § 45 ods. 1 zákona, ktorý doslovne vraví: „Zmluva nesmie byť v rozpore so súťažnými podkladmi“. Zmluva jedna vec, súťažné podklady druhá vec a všetci tvrdia, že nič sa nestalo, všetko je v súlade so zákonom, lebo však ÚVO napísal, že je to v súlade so zákonom. To, čo nám tu predvádza Úrad pre verejné obstarávanie, to si robí z nás poslancov jednu veľkú „srandu“. Z vás si robí veľkú „srandu“, zo mňa nie. (Reakcie z pléna.) Alebo ak sa dodatočne do dokumentácie dokladajú doklady, ktoré mal uchádzač predložiť v ponuke, to je čo? Ak úrad vyžaduje, aby ministerstvo doložilo toto a ono, lebo to v dokumentácii zo súťaže nie je, a ministerstvo dokladá papiere s dátumom po termíne tendra, tak tvrdím, že Úrad pre verejné obstarávanie sa priamo podieľa na manipulácii tendra. Že Úrad pre verejné obstarávanie sa priamo podieľa na manipulácii tendra. Ak uchádzač nepredloží všetky doklady, ktoré mal v súťaži doložiť, nesplnil podmienky účasti v tendri a mal byť vylúčený. Na základe tohto tendra nikdy nemohla byť uzatvorená žiadna zmluva, či už o dielo, alebo o službách. Nikdy! Lebo uchádzač – a to tvrdí aj ÚVO, aj verejne v médiách – nesplnil všetky podmienky, ak nedoložil všetky papiere, ktoré mal a boli, mali byť súčasťou tendra. Táto súťaž nikdy nemala byť ukončená uzavretím zmluvy. Pýtam sa: Je takýto úrad, ktorý má bdieť na čistotou verejného obstarávania, má takýto úrad vôbec ešte nejaký kredit? Verí ešte niekto tomuto úradu? Veľmi podozrivé na úrade je to, že urobil prvú kontrolu tendra v siedmom mesiaci 2008, všetko bolo v poriadku. A druhá podozrivá vec je, že tú druhú kontrolu robil od novembra do apríla. Ten tender je takýto – takýto maličký. Päť mesiacov kontroloval koľko, 50 papierov, 60? To nebol náročný tender, kde rozhodoval o nejakých technických veciach, že si musel vyžiadať znalecké posudky, ktoré to zdržiavali, tú kontrolu. Nepotreboval žiadne znalecké posudky, absolútne nič. A napriek tomu to kontrolovať vyše 5 mesiacov. Kladiem si otázku: Plní si úrad povinnosti v zmysle zákona č. 25/2006? Plní si toto osadenstvo úradu literu tohto zákona? Aký môže byť pohľad a dôvera na Úrad pre verejné obstarávanie zo strany Bruselu, keď úrad, ktorý má kontrolovať aj peniaze daňových poplatníkov Nemecka, Talianska, Európskej únie, skonštatuje len bežné chyby, bežné pochybenia a Brusel povie, že na základe tohto tendra, tejto zmluvy vám nepreplatím ani cent. Čo toto je za úrad?! Akú kontrolnú činnosť vykonáva tento úrad? Čo to tam je za osadenstvo toho úradu? A toto vy môžete strpieť? Predseda vlády vymenúva a odvoláva predsedu Úradu pre verejné obstarávanie. Vláda vymenúva podpredsedov. Všetko je v poriadku, iba Brusel povedal, že na základe tohto vám nedám ani cent. Jediný, kto sa k tomuto tendru z kontrolných úradov na Slovensku postavil s rovnou chrbticou a s rovným chrbtom, bol Najvyšší kontrolný úrad. Najvyšší kontrolný úrad hájil transparentnosť Slovenska aj v Bruseli, ktorý skonštatoval porušenia zákona a nemal žiaden strach to vyvesiť na webovej stránke v zázname z kontroly. Môžete si to prečítať. Spravodaj 2/2009. Toto je ono, nič tajné. Všetci to nájdete na webe na stránke Najvyššieho kontrolného úradu. Nebál sa to zverejniť, nebál sa napísať, že bol porušený zákon. No samozrejme, že bol. Ak je zmluva iná ako podmienky, to nie je porušenie zákona? Ak použije metódu na základe, metódu obstarávania, ktorú nemohol použiť, lebo nedoložil, že ju môže použiť, to nie je porušenie zákona? Ak sa kontrolór dožaduje, aby mu doložili, že chýbajú papiere v dokumentácii tendra, ktorý kontroluje, a pýta si ho od obstarávateľa a on to akceptuje, toto nie je porušenie zákona? Na to netreba ani právnické vzdelanie, na to stačí obyčajný, normálny sedliacky rozum. A preto si myslím, pán minister, že nie ste jediný, ktorý tu dnes má sedieť, nazvem to, v horúcom odvolávacom kresle. Minister nie je jediný. S vami tu mal sedieť aj predseda vlády, minister financií a predseda Úradu pre verejné obstarávanie. Predseda vlády a minister financií tým, že svojím nekonaním spôsobili čerpanie peňazí miliónov korún, ktoré nám Únia nikdy nepreplatí, a sedieť tu mal aj predseda Úradu pre verejné obstarávanie zodpovedný za Úrad pre verejné obstarávanie, ktorý svojou koordinovanou nečinnosťou a slepým a hluchým záverom kontroly, hovorím slepým a hluchým záverom kontroly, zacitujem, „procesné a vecné nedostatky z výkonu kontroly poukázali na nesprávnu aplikáciu zákona o verejnom obstarávaní. Príčiny ich vzniku je možné vidieť v nedôslednom uplatňovaní postupov verejného obstarávania a v nesprávnej interpretácií niektorých ustanovení zákona o verejnom obstarávaní“. Dámy a páni, po takýchto porušeniach zákona hociktorá obec, keď bude obstarávať výstavbu garáže a toto urobí tak, to úrad zruší, ani sa s ňou baviť nebude. 3,6 mld. úrad v pohode pustí a napíše, veď sa nič nestalo. Maličké pochybenie. Je vôbec toto možné?! Úrad je zodpovedný, úrad koordinovanou nečinnosťou a slepým, hluchým záverom kontroly sám seba posadil na stranu vinníkov v tomto tendri. Úrad sám seba svojou činnosťou alebo nečinnosťou posadil sa na stranu vinníkov. Úrad je v jednom balíku s ministerstvom a všetko to posvätil a do dnešného dňa posväcuje predseda vlády. Smutný príbeh. Pre Slovensko a jeho občanov a v čase krízy super smutný príbeh. Ale smutný príbeh to nie je len pre Slovensko. Smutný príbeh to je aj pre Národnú radu Slovenskej republiky. Smutný príbeh preto, že výkonná moc, a nielen vláda, ale aj ústredný orgán štátnej správy Úrad pre verejné obstarávanie si z Národnej rady, teda zo všetkých nás, pani poslankyne a páni poslanci, robí „srandu“ a má nás všetkých za „blbcov“ a poskokov výkonnej moci. Dámy a páni, poslanecký klub SDKÚ – DS svojím hlasovaním sa z tejto množiny všetkých vyčleňuje. SDKÚ – DS nebude robiť zo seba žiadneho poskoka výkonnej moci ani vlády a tobôž už nie Úradu pre verejné obstarávanie! Dámy a páni, úplne vážne vyzývam k takémuto postoju aj vás, koaličných poslancov a koaličné poslankyne. Nie je možné, aby si úrad, ktorý má bdieť nad čistotou, verejnosťou a transparentnosťou verejného obstarávania, si robil z ústavodarného a zákonodarného orgánu, kontrolného orgánu aj nad Úradom pre verejné obstarávanie „srandu“. Za toto, čo predviedol Úrad pre verejné obstarávanie, by som ho k 30. novembru zrušil a k 1. decembru vymenoval nový. Nový! Za toto, čo predviedol pri tomto nástenkovom tendri, za tento záver z jeho kontroly. Za to, že si z nás robí „srandu“. 30. novembra zo zákona zruším a 1. decembra ho zriadim, lebo je treba v zmysle legislatívy Európskej únie. A nezostal by tam ani kameň na kameni! Ani kameň na kameni by tam nezostal! Toto je jediná cesta, ako zabrániť netransparentnosti, ako zabrániť zahmlievaniu. Vám nevadí, panie poslankyne a páni poslanci, že si z vás Úrad pre verejné obstarávanie robí „srandu“? Mne to vadí. Ak to nevadí vám, váš problém. Nám to vadí. A preto je táto schôdza, preto je odvolávanie tohto ministra a kvôli tomu je aj toto vystúpenie. Tento tender dnešným nočným rokovaním nekončí. Nekončí. Je na nás, ako sa k nemu postavíme a či urobíme nejakú hrádzu takémuto správaniu alebo či dovolíme výkonnej moci, vláde a ešte aj orgánom štátnej správy v pohode si s Národnou radou narábať len tak doľava-doprava, však nám všetko zožerú tí „blbci“! Taký je na nás pohľad, taký je na nás pohľad. A keď mu toto zhltnete, keď mu toto zhltnete, tak potom si dovolím povedať, že, páni a dámy, a preto sa z toho vyčleňujeme. Preto budeme hlasovať za odvolanie. A preto sa k tomuto nástenkovému tendru vrátime. A znova sa vrátime, kým neotvoríme oči občanom, že boli okradnutí o ťažké milióny. A keď si toto úrad dovolí urobiť s peniazmi Európskej únie, tak čo si dovolí tento úrad urobiť s peniazmi slovenských daňových poplatníkov, slovenských občanov. No to si už nechcem ani predstavovať! Dámy a páni, zamyslite sa, zamyslite sa, či nestojí za to, a určite stojí, urobiť konečne nejakú priehradu tomuto správaniu, tomuto zahmlievaniu, tejto podpore netransparentnosti čerpania peňazí Úradom pre verejné obstarávanie. Vláda, to je, samozrejme, stačí životné prostredie, jeden, druhý, tretí. Stačí diaľnice, mýto a tieto veci. Je toho dosť, páni! Je toho dosť, kebyže nie je takýchto tendrov, tak dnes sa nemusíme rozpakovať, či bude výplata v nezamestnanosti 6, 8 alebo 12 mesiacov. V pohode 12 mesiacov. Nemusíme sa baviť o odvodoch. Dámy a páni, poslanecký klub SDKÚ – DS sa z tej množiny všetkých, ktorí úradu zožeriete všetko, vyčleňuje. My mu to nezožerieme! Ďakujem. (Potlesk.)